افغانستان کې په تېرو لسو کلونو کې تر ټولو خونړي بریدونه 
ملګري ملتونه وايي له ۲۰۰۷ تر ۲۰۱۷ کال پورې ۲۸۴۶۲ ملکي افغانان په وسله والو نښتو کې وژل شوي او څه باندې ۴۵۳۳۳ ژوبل ژوبل دي.
په تېرو لسو کلونو کې د ځینو تر ټولو ډیرو خونړیو پیښو غورچاڼ دلته ولولئ: د کابل ښار د جرمني سفارت مخې ته په موټر بمب برید کې شاوخوا ۱۰۰ تنه ووژل شول او ۴۰۰ نور ژوبل شول. ډېر وژل شوي او زخمیان ولسي خلک دي، چې ښځې او ماشومان هم پکې شته. تر دې مخکې په کابل کې د سردار محمد داود خان په پوځي روغتون کې ځانمرګو ډله ییز برید وکړ چې تر ۵۰ ډېر کسان یې ووژل او ګڼ شمیر نور یې ژوبل کړل. بریدګر د ډاکټرانو په جامو کې روغتون ته داخل شوي وو. د داعش ډلې د دغه برید مسولیت واخیست. د بلخ ولایت د ۲۰۹ شاهین په قول اردو باندې هم وسله والو طالبانو ډله ییز ځانمرګي بریدونه وکړل چې شاوخوا ۱۴۰ افغان سرتېري یې ووژل او لسګونه نور یې ژوبل کړل. په کابل کې د جنبش روشنايي غورځنګ په لاریون کوونکو برید وشو چې څه باندې ۶۰ تنه یې ووژل او لسګونه نور یې ژوبل کړل. د داعش وسله والې ډلې ددغه برید مسولیت واخیست. امریکايي ځواکونو په کندز کې د بې سرحده ډاکټرانو په روغتون باندې بمباري وکړه چې لږ تر لږه ۴۲ تنه یې ووژل او شاوخوا ۳۰ نور یې ژوبل کړل. په برید کې د روغتون ډاکټران او مریضان هم وژل شوي وو. طالبانو د پکتیکا د یحی خیلو په ولسوالۍ کې د ولیبال د یوې لوبې پر مهال ځانمرګی برید وکړ چې شاوخوا ۵۰ تنه یې ووژل. په برید کې شاوخوا ۶۰ تنه نور ژوبل شول. په ۲۰۱۱ کال د کابل ښار د ابوالفضل په جومات کې د عاشورا په مراسمو ځانمرګی برید وشو چې شاوخوا ۶۰ تنه یې ووژل او لسګونه نور یې ژوبل کړل. د ننګرهار په مرکز جلال اباد کې وسله والو طالبانو د کابل بانک په څانګې برید وکړ او شاوخوا ۵۰ کسان یې ووژل. بریدګر ژوندی ونیول شو او وروسته بیا اعدام شو. په کندهار کې د سپي جنګولو په یوې میلې کې ځانمرګی برید وشو او شاوخوا ۸۰ تنه یې ووژل. په دغه برید کې لسګونه کسان نور ژوبل شول. د هرات د شینډنډ ولسوالۍ د عزیز اباد په کلي کې نړیوالو ځواکونو بمباري وکړه چې له کبله یې شاوخوا ۹۰ تنه ووژل شول او لسګونه نور یې ژوبل کړل. په کابل کې د امنیي قومندانۍ مخې ته د امنیتي منصوبینو په ګاډي ځانمرګی برید وشو چې شاوخوا ۳۵ تنه یې ووژل او لسګونه نور یې ژوبل کړل. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.